P. Frešo, poslanec: (2008-07-03):
A konkrétne začnem pánom premiérom Ficom, ktorého som interpeloval v súvislosti s výrokmi, ktoré použila jeho tlačová hovorkyňa a ktoré považujem za jeho priamu reč, v súvislosti s pezinskou skládkou, kde hovoril o tom, že otázka skládky odpadov v Pezinku mala byť použitá ako prostriedok nátlaku na vládu a jej orgány. A zároveň hovoril o zarážajúcich a podozrivých okolnostiach celého prípadu. Kládol som veľmi presné otázky, čo vláda zistila o protestných zhromaždeniach občanov. Aká bola vec, ktorá je celá za kauzou. Ako politické aktivity SDKÚ – DS potvrdzujú slová predsedu vlády a ktoré sú zarážajúce a podozrivé okolnosti okolo celého prípadu. Odpoveď, ktorú som dostal, ma naozaj neuspokojuje, som s ňou nespokojný a neobsahuje ani jednu odpoveď na mnou kladené otázky. Ja chcem len upozorniť aj pána predsedu vlády a predpokladám, že nejakým spôsobom sa aspoň bude snažiť dostúpiť k záznamu z tohto rokovania na to, že pezinská skládka je jedna stavba, jedna čierna stavba, ktorá sa sčasti realizuje na pozemku jeho politického nominanta. Je to jedna čierna stavba, ktorú občania v Pezinku nechcú, dali to najavo cez svojich volených zástupcov. Dali to najavo protestnými akciami. Je to jedna čierna stavba, kde vláda tejto krajiny pod vedením Roberta Fica nie je schopná doručiť rozhodnutie o zastavení stavby a to napriek tomu, že už týždeň prešiel, kedy sa táto vláda k tomu nejako zaviazala a aj to až po obrovskom tlaku občanov a po proteste priamo pred úradom vlády. A je to naozaj stavba, ktorá ukazuje, že právny štát v podaní tejto vlády a tejto koalície končí na čiernej skládke v Pezinku. Som nespokojný s tým, že premiér Fico namiesto, aby sa snažil kauzu Pezinok vyriešiť, tak obviňoval svojich politických oponentov. Dokonca naznačoval, že sú tam isté ekonomické záujmy. Keď som mu poskytol aj touto formou šancu osvetliť toto pozadie a svojimi podrobnými otázkami, tak túto šancu nevyužil. Inými slovami, toto ma oprávňuje konštatovať, že to bola jedna dymová clona zo strany pána premiéra, ktorú okolo Pezinka rozpútal a jeho nemohúcnosť dokazuje to, že po dnešný deň tá stavba tam stojí. Dnes sa našťastie nerobí, ale nie je doručené stále ani rozhodnutie stavebníkovi o tom, že nesmie stavať. Čiže, predpokladám, keď mediálny záujem opadne, stavať sa bude znova. Myslím si, že je to zlyhanie  nielen predsedu vlády, ale aj vlády ako celku. Myslím si, že je to veľmi zlý príklad o tom, ako táto vláda poníma pojem právny štát. K interpelácii, ktorú som mal na pani ministerku Tomanovú, je to interpelácia č. 18. Tá bola veľmi jednoduchá. Ja vám ju prečítam: „Pani ministerka práce, sociálnych vecí a rodiny Slovenskej republiky, moja interpelácia súvisí s vyjadrením šéfa Sociálnej poisťovne Ivana Bernátka, uverejnenom v denníku SME dňa 12. 4. 2008. Znenie vyjadrenia je: Dedenie dôchodkových úspor je absolútne navádzanie na trestný čin. Vážená pani ministerka, dovoľujem si vám v tejto súvislosti položiť dve otázky: Súhlasíte s tvrdením riaditeľa Sociálnej poisťovne? A druhá otázka: Ako vysvetlíte tieto slová a čím je tvrdenie riaditeľa Sociálnej poisťovne podložené?“ Opäť ma odpoveď, ktorú som dostal od pani ministerky, ktorú ešte pred pár minútami som tu videl v sále, neuspokojila. Prečítam tú časť, ktorú považujem za neadekvátnu voči poslancom Národnej rady a takisto aj vychádza podľa mňa a mojej mienky z toho, že súčasná vládna koalícia nepokladá za dôležité, aby sa jednotliví ministri zodpovedali poslancom, o čom svedčí aj to, že nie sú tu prítomní, vrátane premiéra. A ja vám prečítam časť tej odpovede: „Úlohou ministerky nie je komentovať, vysvetľovať či dodatočne odôvodňovať mediálne vyjadrenia ktoréhokoľvek predstaviteľa ministerstva práce, sociálnych vecí a rodiny alebo vrcholového predstaviteľa verejnej inštitúcie v pôsobnosti rezortu.“ Prosím pekne, vážení kolegovia a vážené kolegyne, vážení kolegovia, to je odpoveď, ktorú aj vám koaličným poslancom dáva ministerka, ktorej ste vyslovili dôveru. Inými slovami, neunúva sa vysvetliť, ako je možné, že takéto nehorázne tvrdenie v médiách vrcholného predstaviteľa svojej inštitúcie sa ocitlo. A na jednoduchú otázku, či s týmto tvrdením súhlasí, ani na túto sa pani ministerka neunúva dať žiadnu odpoveď. Podľa mňa je to hanba. A ešte raz by som chcel apelovať aj na vás, pán predseda, aby ste v budúcnosti zabezpečili účasť pánov ministrov a pani ministeriek, vrátane pána premiéra, keď poslanci ako volení zástupcovia občanov majú záujem komunikovať s týmito ministrami. Myslím si, že popri tých všetkých výletoch a akciách, na ktorých sa zúčastňujú, by si mohli urobiť čas, vedia, kedy je termín interpelácií a mali by tu sedieť v sále tak, ako sa to žiada od zodpovedných predstaviteľov. Ďakujem veľmi pekne.